Guvernul de la Chişinău a avizat proiectul de lege prin care se propune introducerea votului prin corespondenţă
Guvernul de la Chişinău a avizat astăzi proiectul de lege prin care se propune introducerea votului prin corespondenţă pentru cetăţenii moldoveni care trăiesc în Statele Unite ale Americii şi în Canada.
Documentul este criticat de comunişti şi de socialişti, aflaţi în opoziţie. Ei acuză puterea pro-europeană că ar încerca în acest fel să fraudeze alegerile. Iniţiativa urmează acum să fie dezbătută în plenul Parlamentului.
Mihaela Dicusar de la Radio Chişinău: Cabinetul de Miniştri şi-a manifestat susţinerea faţă de proiectul de lege iniţiat de un grup de deputaţi PAS ce prevede votul prin corespondenţă pentru diaspora din Statele Unite şi Canada. Comuniştii şi socialiştii se arată împotriva iniţiativei, organizând un protest în faţa Comisiei Electorale Centrale. Preşedintele fracţiunii Blocului Comuniştilor şi Socialiştilor, Vlad Batrîncea, a subliniat că guvernarea ar încerca prin această metodă să fraudeze alegerile.
Vlad Batrîncea: Suntem aici pentru a spune nu tentativei de manipulare a votului, tentativei de promulgare a legilor. Numai aşa noi înţelegem dorinţa de a introduce votul prin corespondenţă.
Unul dintre autorii proiectului, deputata PAS şi preşedinta comisiei parlamentare juridice, Veronica Roşca, a declarat pentru Radio Chişinău că prin această iniţiativă nu se încearcă nimic altceva decât a oferi cetăţeanului o metodă alternativă de a merge la vot, fiind o practică utilizată şi de alte state.
Veronica Roşca: Devine hilară deja această abordare negativă spre paranoică. Nu încercăm altceva decât de a oferi cetăţeanului încă o metodă de a merge la vot.
Comuniştii şi socialiştii au anunţat că dacă legea va fi adoptată, aceasta va fi contestată la Curtea Constituţională. (Rador/ FOTO radioiasi.ro)